จับคู่แรกซื้อขายหุ้นไทย-มาเลย์เลื่อน
อาเซียนลิงเกจ เลื่อนให้ซื้อขายเป็นไตรมาส 2 ปี 2554 ตลาดตัวกลาง พาโบรกเกอร์ไทยไปจับคู่กับมาเลเซีย เดือน มิ.ย.
6 พ.ค. 2553

อาเซียนลิงเกจ เลื่อนให้ซื้อขายเป็นไตรมาส 2 ปี 2554 ตลาดตัวกลาง พาโบรกเกอร์ไทยไปจับคู่กับมาเลเซีย เดือน มิ.ย.
นางนงราม วงษ์วานิช รองผู้จัดการสายงานปฏิบัติการและเทคโนโลยีสารสนเทศ ตลาดหลักทรัพย์แห่งประเทศไทย เปิดเผยว่า การเชื่อมโยงการซื้อขายข้ามตลาดของตลาดหุ้นในอาเซียนหรืออาเซียนลิงเกจ (ASEAN Linkage) คู่แรกระหว่างตลาดหุ้นไทยกับมาเลเซีย จะเกิดขึ้นได้ในช่วงไตรมาส 2 ของปี 2554 เลื่อนจากแผนเดิมไตรมาสแรก สาเหตุจากกระบวนการทำงานล่าช้า
สำหรับตลาดหลักทรัพย์ไทย อยู่ระหว่างจัดเตรียมระบบซื้อขายเพื่อรองรับธุรกรรมที่จะเกิดขึ้น โดยตลาดจะลงทุนและพัฒนาแล้วคิดค่าธรรมเนียมการใช้ธุรกรรมจากบริษัทหลักทรัพย์ (โบรกเกอร์) แต่ขณะนี้ยังไม่มีข้อสรุปอัตราค่าธรรมเนียม
นอกจากนี้ ในเดือน มิ.ย. เตรียมนำโบรกเกอร์ 10-11 แห่ง ที่ต้องการทำหน้าที่ส่งคำสั่งซื้อขายของอาเซียนลิงเกจ เดินทางไปประเทศมาเลเซียพบกับโบรกเกอร์มาเลเซีย เพื่อจับคู่หาพันธมิตรในการทำธุรกิจรองรับการเปิดให้มีอาเซียนลิงเกจ
“ตลาดหลักทรัพย์จะทำหน้าที่เปิดโอกาสให้โบรกเกอร์ไทยและมาเลเซียมีโอกาสพบกันเพื่อจับคู่คอยรับและส่งคำสั่งซื้อขาย ซึ่งเรื่องนี้เป็นเรื่องของโบรกเกอร์จะคุยกันเอง” รองผู้จัดการตลาดหลักทรัพย์ กล่าว
หลังจากนั้น จะนำบริษัทจดทะเบียน (บจ.) ขนาดใหญ่ 30 อันดับแรก ใน SET 50 ของ 6 เดือนแรกของปีนี้ไปให้ข้อมูลกับผู้ลงทุนในมาเลเซีย